钦定古今图书集成/理学汇编/文学典/第019卷 > 周兴
## 钦定古今图书集成/理学汇编/文学典/第019卷 > 周兴

按《后汉书周荣传》：“荣子兴为郎中。兴少有名誉。永宁中，尚书陈忠上疏荐兴曰：‘臣伏惟古者帝王有所号
令，言必弘雅，辞必温丽，垂于后世，列于典经。故仲尼
嘉唐虞之文章，从周室之郁郁。臣窃见光禄郎周兴，
孝友之行，著于闺门，清厉之志，闻于州里，蕴匵古今，
博物多闻。《三坟》之篇，《五典》之策，无所不览。属文著辞，
有可观采。《尚书》出纳帝命，为王喉舌。臣等既愚暗，而
诸郎多又俗吏，鲜有雅才，每为诏文，宣示内外，转相
求请，或以不能而专己自由，辞多鄙固。兴抱奇怀能，
随辈栖迟，诚可叹惜’。”诏乃拜兴为尚书郎，卒。兴子景。